google/wiki40b huggingface dataset:
Μόνικα Σάντσεζ

Βιογραφία

Η Σάντσεζ γεννήθηκε στις 3 Δεκεμβρίου 1974 στην Πόλη του Μεξικού. Είναι κόρη του Μεξικανού συγγραφέα και ποιητή, Φερνάντο Σάντσεζ-Μάγιανς και της Άνχελα Τόρρε. 
Μιλάει Ισπανικά, Αγγλικά και Ιταλικά. Έχει χόμπι πολλά αθλήματα, όπως το σκουός, το τένις και την ιππασία. 
Το 1992 έκανε το ντεμπούτο της στην τηλεόραση, στην τηλενουβέλα Ángeles sin paraíso.
Η Σάντσεζ τον Σεπτέμβριο του 2008 παντρεύτηκε τον Βενεζουελάνο επιχειρηματία Όττο Σέιχας. Μαζί έχουν τρία παιδιά: τον Σαντιάγο (γεν. το 2009) την Άνχελα Φερνάντα (γεν. στις 11 Νοεμβρίου 2011) και την Μόνικα Κονστάνσα (γεν. στις 17 Νοεμβρίου 2013).
Παγκόσμιο Πρωτάθλημα Καλαθοσφαίρισης Ανδρών 2006

Το 15o Παγκόσμιο Πρωτάθλημα Καλαθοσφαίρισης (γνωστότερο απλά ως Mundobasket - Μουντομπάσκετ 2006) έλαβε χώρα στην Ιαπωνία. Διοργανώθηκε από τη Διεθνή Ομοσπονδία Καλαθοσφαίρισης (FIBA), σε συνεργασία με την Ιαπωνική Ομοσπονδία Καλαθοσφαίρισης (JABBA).
Η διοργάνωση ξεκίνησε στις 19 Αυγούστου 2006 και έληξε με τον τελικό της Σαϊτάμα στις 3 Σεπτεμβρίου. Συνολικά διεξήχθηκαν 80 αγώνες (ομίλων, νοκ-άουτ και κατάταξης) σε πέντε διαφορετικές πόλεις.
Για πρώτη φορά στην ιστορία της, νικήτρια του Μουντομπάσκετ αναδείχθηκε η Εθνική Ομάδα της Ισπανίας, η οποία συνέτριψε στον τελικό την Ελλάδα με 70-47.
Παίζοντας εξαιρετικό μπάσκετ μέχρι και τον ημιτελικό, όπου απέκλεισε την ομάδα-φόβητρο των ΗΠΑ, η Ελλάδα τερμάτισε στη δεύτερη θέση. Η θέση αυτή είναι η καλύτερη που έχει καταλάβει ποτέ ελληνική εθνική ομάδα ανδρών σε παγκόσμιο πρωτάθλημα οποιουδήποτε ομαδικού αθλήματος.
Τρίτη τερμάτισε η ομάδα των Ηνωμένων Πολιτειών, επικρατώντας στο μικρό τελικό της Αργεντινής με 96-81.
Αρκούδα του Άτλαντα

Η αρκούδα του Άτλαντα είναι εξαφανισμένο είδος της Καφέ Αρκούδας της οικογένειας των Αρκτίδων. 
Κατοικούσε στην οροσειρά του Άτλαντα στη Βόρεια Αφρική και ήταν η μοναδική αρκούδα που είχε επιβιώσει μέχρι την σύγχρονη εποχή στην Αφρική. 
Εξαφανίστηκε στα τέλη του 19ου αιώνα.
Φαράγγι του Βυρού

Το φαράγγι του Βυρού είναι ένα από τα φαράγγια της Πελοποννήσου. Βρίσκεται στο όρος Ταΰγετος και έχει συνολικό μήκος 19 χιλιόμετρα. Πέρα από τη φυσική του ομορφιά, ξεχωρίζει και λόγω της ιστορικής του σημασίας, καθώς κατά μήκος του διερχόταν η αρχαία Βασιλική Οδός που ένωνε την αρχαία Σπάρτη με το λιμάνι της Καρδαμύλης.

Θέση

Το φαράγγι του Βυρού βρίσκεται στη δυτική πλευρά του Ταΰγετου, στην μεσσηνιακή Μάνη. Έχει συνολικό μήκος 19 χιλιόμετρα. Ξεκινά από τον Άγιο Παντελεήμονα και περνώντας από το Δάσος Βασιλικής κατευθύνεται προς τη θάλασσα. Στην έξοδο του φαραγγιού βρίσκονται τα χωριά Τσέρια και Εξωχώρι. Το ψηλότερο σημείο του φαραγγιού βρίσκεται σε υψόμετρο 1400 μέτρων.

Ιστορία

Πιστεύεται ότι κατά την αρχαιότητα, κατά μήκος του φαραγγιού διερχόταν η αρχαία Βασιλική Οδός, η οποία ένωνε την αρχαία Σπάρτη με το λιμάνι της Καρδαμύλης στον Μεσσηνιακό κόλπο. Οι Σπαρτιάτες χρησιμοποίησαν ευρέως τη Βασιλική Οδό όταν, εκτός από την Καρδαμύλη, όλα τα κοντινά στη Λακεδαιμονία λιμάνια αποσπάστηκαν από την κυριαρχία τους. Κατά τη διάρκεια των Μεσσηνιακών πολέμων, ο Αριστομένης διέσχισε τον Ταΰγετο από τον ίδιο δρόμο προκειμένου να εισβάλει στην πεδιάδα του Ευρώτα.
Σύμφωνα με το μύθο ο Πύρρος, γιος του Αχιλλέα, διέσχισε το φαράγγι του Βυρού για να φτάσει στην αρχαία Σπάρτη και να παντρευτεί την όμορφη Ερμιόνη, κόρη του Μενελάου και της Ωραίας Ελένης.
Στα χρόνια του μεσαίωνα, οι κάτοικοι της περιοχής δημιούργησαν σε σπηλιές ή απόκρημνα σημεία του φαραγγιού ειδικά πέτρινα παρατηρητήρια, γνωστά και ως βίγλες. Τα παρατηρητήρια αυτά είχαν ως βασικό σκοπό την προστασία των κατοίκων από τις συχνές επιδρομές των πειρατών. Ήταν κατασκευασμένα έτσι ώστε να εξασφαλίζεται η οπτική μετάδοση από το ένα στο άλλο ενός μηνύματος για κάποια πιθανή επιδρομή.
Τα παρατηρητήρια αυτά χρησιμοποιήθηκαν και κατά τη διάρκεια της τουρκοκρατίας και του Β' Παγκοσμίου Πολέμου, ως καταφύγια για τους εκάστοτε κυνηγημένους. Στις μέρες μας, απομεινάρια από την Βασιλική οδό και τα λίθινα παρατηρητήρια εντοπίζονται σε διάφορα σημεία του φαραγγιού.
Από τη χρήση της κοίτης του Ποταμού (Βασσιλική Υδάτινη οδός- Βασσιλική υδροδός- Βυρός) ,εξ άλλου, πιθανολογείται ότι πήρε και ο ποταμός το όνομα: Βυρός.

Οικολογία

Οι πλαγιές του Ταΰγετου κατά μήκος του φαραγγιού είναι γεμάτες από δάση μαυρόπευκου και κεφαλληνιακής ελάτης. Ανάμεσα τους εντοπίζονται και άλλα είδη δέντρων, όπως κέδροι, κυπαρίσσια και καρυδιές.
839 Βάλμποργκ

Φυσικά χαρακτηριστικά

Η μέση διάμετρος του Βάλμποργκ εκτιμάται σε 20,38 χιλιόμετρα. O φασματικός τύπος του είναι S (λιθώδης), ενώ το άλβεδό του είναι 0,353, ένα από τα μεγαλύτερα για αστεροειδή. Ο Βάλμποργκ περιστρέφεται γύρω από τον εαυτό του μία φορά κάθε 10 ώρες και 22 λεπτά.
Eurovision Song Contest's Greatest Hits

Τοποθεσία

Στις 3 Φεβρουαρίου 2015, ανακοινώθηκε πως η συναυλία θα διεξαχθεί στο Eventim Apollo, στο Hammersmith του Λονδίνου. Η τελευταία φορά που το Λονδίνο ανέλαβε τη διοργάνωση κάποιου διαγωνισμού της Eurovision ήταν στον Διαγωνισμό Χορού Eurovision 2007.

Διοργάνωση

Στις 22 Οκτωβρίου 2014, ανακοινώθηκε πως η EBU είχε αναθέσει στο BBC, να οργανώσει ένα επετειακό σόου για τον εορτασμό των εξήντα χρόνων του διαγωνισμού, παρόμοιο με το Congratulations: 50 Years of the Eurovision Song Contest, που έγινε το 2005. Λεπτομέρειες σχετικά με το όνομα του σόου δεν είχαν κυκλοφορήσει την ημερομηνία της ανακοίνωσης.
Αργότερα, η EBU εξέδωσε την ακόλουθη δήλωση σχετικά με την επέτειο των εξήντα χρόνων: "Υπάρχουν αρκετές συναρπαστικές προτάσεις από διάφορους φορείς-μέλη σχετικά με τον εορτασμό της επετείου των 60 χρόνων πριν τον  διαγωνισμό τον Μάιο, οι οποίες βρίσκονται στα τελευταία στάδια έγκρισής τους. Μια απόφαση θα παρθεί σύντομα, οπότε μείνετε συντονισμένοι!" Ο Edgar Böhm, εκτελεστικό παραγωγός της Eurovision 2015, είπε σε μία συνέντευξη ότι το BBC έχει επιλεχθεί για να διοργανώσει ένα ειδικό επετειακό σόου. Ο Guy Freeman επιλέχθηκε ως εκτελεστικός παραγωγός, ο Simon Proctor, διευθυντής παραγωγής, ο Geoff Posner, σκηνοθέτης, ενώ το σενάριο έγραψαν, ο Edward af Sillén, o Daniel Réhn και η Christine Rose.
Η πώληση των εισιτηρίων ξεκίνησε στις 10:15πμ (GMT), την Παρασκευή 6 Φεβρουαρίου 2015, μέσω της ιστοσελίδας του BBC και της επίσημης ιστοσελίδας του Διαγωνισμού Τραγουδιού Eurovision.
Στις 3 Φεβρουαρίου 2015, ότι ο Graham Norton και η Petra Mede θα συμπαρουσιάσουν το σόου. Ο Norton έχει, επίσης, παρουσιάσει τον Διαγωνισμό Χορού Eurovision το 2007 και το 2008, με την Claudia Winkleman, ενώ είναι ο τωρινός σχολιαστής της Eurovision για το Ηνωμένο Βασίλειο. Η Mede έχει παρουσιάσει το Melodifestivalen 2009 (ο εθνικός τελικός τηε Σουηδίας), την Eurovision 2013, ενώ συμπαρουσίασε την Eurovision 2016 με τον Måns Zelmerlöw.

Κατά τη διάρκεια της Συναυλίας

Στις 22 Μαρτίου 2015, επιβεβαιώθηκε πως η μικρή παράσταση κατά τη διάρκεια της συναυλίας, θα ήταν το Riverdance. Αυτή η θεατρική παράσταση, αποτελείται από παραδοσιακή ιρλανδική μουσική και χορό, πρωταγωνιστούν οι Ιρλανδοί πρωταθλητές χορού, Jean Butler και Michael Flatley, ενώ τη μουσική έχει γράψει ο Bill Whelan. Το Riverdance είχε εμφανιστεί στον Διαγωνισμό Τραγουδιού Eurovision 1994.
Καραϊσκάκης Αιτωλοακαρνανίας

Γεωγραφία - Ιστορία

Ο Καραϊσκάκης βρίσκεται στους πρόποδες του όρους Βελούτσα σε απόσταση 4 χλμ. βόρεια του Αστακού και 58 χιλιόμετρα βορειοδυτικά του Μεσολογγίου. Το παλαιότερό του όνομα ήταν Δραγαμέστο και μετονομάστηκε σε Καραϊσκάκης το 1930, επειδή εκεί είχε διατηρήσει το στρατόπεδό του ο Καραϊσκάκης κατά την επανάσταση του 1821. Σύμφωνα με το σχέδιο Καλλικράτης αποτελεί τη τοπική κοινότητα Καραϊσκάκη που υπάγεται στη δημοτική ενότητα Αστακού του Δήμου Ξηρομέρου και σύμφωνα με την απογραφή του 2011 έχει πληθυσμό 518 κατοίκους ενώ στην απογραφή του 2001 είχε 630 κατοίκους.
Εθνική Τσαντ (ποδόσφαιρο ανδρών)

Η Εθνική Τσαντ εκπροσωπεί το Τσαντ στο διεθνές ποδόσφαιρο. Ελέγχεται από την Ποδοσφαιρική Ομοσπονδία Τσαντ. Η ομάδα δεν έχει ποτέ προκριθεί σε τελική φάση Παγκοσμίου Κυπέλλου ή Κυπέλλου Εθνών Αφρικής. Έδρα της ομάδας είναι το Idriss Mahamat Ouya Stadium, χωρητικότητας 30000 θεατών..
Σημαίες της Βόρειας Μακεδονίας

Αυτή είναι μια λίστα με σημαίες που έχουν χρησιμοποιηθεί, ή ακόμα χρησιμοποιούνται, στην χώρα που φέρει το όνομα Βόρεια Μακεδονία ή από τους Σλαβομακεδόνες.
Δημήτρης Γιαννόπουλος

Βιογραφία

Κουμπάρα στον γάμο του ήταν η γνωστή σεναριογράφος Μιρέλλα Παπαοικονόμου με την οποία γνωρίστηκαν στο Θέατρο Στοά και συνεργάστηκαν σε πολλές σειρές όπως: Αναστασία, Λόγω Τιμής και η Ιωάννα της καρδιάς. 
Ο θάνατός του μαθεύτηκε μετά από λίγους μήνες, καθώς τόσο ο ίδιος όσο και η οικογένειά του προτιμούσαν να κρατούν χαμηλό προφίλ μακριά από τα φώτα της δημοσιότητας. Όπως δήλωσε στενό οικογενειακό του πρόσωπο ο ηθοποιός τον τελευταίο καιρό αντιμετώπιζε σοβαρά προβλήματα υγείας, χωρίς να επεκταθεί περαιτέρω για τα ακριβή αίτια του θανάτου.

Ενδεικτικές συνεργασίες

Μ. Παπαοικονόμου, Γ. Μιχαηλίδης, Σ. Ράλλης, Α. Θομώπουλος, Θ. Παπαγεωργίου, Γ. Γρηγορίου, Μ. Λυγιζός, Γ. Μανιώτης, Π. Κοκκινόπουλος και πολλοί άλλοι.
Καθεδρικός Ναός Αγίου Αλεξάνδρου Νιέφσκι (Ροστόφ επί του Ντον)

Κατασκευή

Το 1875 «εις ανάμνησιν της αποτροπής της απόπειρας δολοφονίας που έγινε κατά του τσάρου Αλέξανδρου Β' την 4η Απριλίου 1866»  ορίστηκε ο χώρος για την κατασκευή του καθεδρικού ναού του Αγίου Αλεξάνδρου σύμφωνα με τα σχέδια του αρχιτέκτονα Σ. Ζαγκόσκιν, και ιδρύθηκε μια προσωρινή εκκλησία. 
Το 1887 οι ντούμα (δημοτικό συμβούλιο) της πόλης με επικεφαλής τον αρχηγό της, Α. Μπάικοφ, αποφάσισαν να μην χτίσουν ένα παρεκκλήσι « αλλά μια εκτεταμένη, μεγαλοπρεπή και πληθωρική εκκλησία διακοσμημένη με ζωγραφιές»  . Το έργο ανατέθηκε στον Ακαδημαϊκό Α. Α. Γιασένκο, τον αρχιτέκτονα του Καθεδρικού Ναού της Στρατιωτικής Ανάληψης του Νοβοκερκάσκ. Το 1888 που παρουσιάστηκε το σχέδιο στο δημοτικό συμβούλιο, οι ντούμα ενέκριναν την εμφάνιση του ναού, αλλά για οικονομικούς λόγους ζήτησαν από τον αρχιτέκτονα να μειώσει το μέγεθός του. Στα τέλη του 1890 οι ντούμα του Ροστόφ ενέκριναν το 2ο σχέδιο και το 1891 ξεκίνησε η κατασκευή του και τέθηκε η θεμελιώδης πέτρα. Η κατασκευή του καθεδρικού ναού διήρκεσε 16 χρόνια και ολοκληρώθηκε το 1908. Εγκαινιάστηκε την 17η Αυγούστου του ίδιου έτους.

Καταστροφή

Λίγο μετά την επανάσταση του 1917 η εκκλησία έπαψε να λειτουργεί ως χώρος λατρείας. Με την εδραίωση της σοβιετικής εξουσίας στο Ρόστοφ, ο ναός, σύμφωνα με τις μαρτυρίες, πολλές φορές άντεξε τις εκρήξεις των Μπολσεβίκων. Οι σταυροί του αντικαταστάθηκαν με κόκκινα αστέρια και το σοβιετικό οικόσημο τοποθετήθηκε πάνω στην είσοδο. Το 1930 καταστράφηκε ολοσχερώς. Στη θέση του σήμερα βρίσκεται η Πλατεία των Σοβιετικών και το κτίριο της περιφερειακής διοίκησης του Ροστόφ. Το 1972 εγέρθηκε το στρατιωτικό μνημείο στο κέντρο της πλατείας που είναι έργο του Γιεβγκένι Βουτσέτιτς.

Εξωτερικό

Ο Καθεδρικός Ναός Αγίου Αλεξάνδρου Νιέφσκι ήταν μια εκκλησία βυζαντινού ρυθμού. Οι κεντρικοί, διαμήκεις και εγκάρσιοι κλίτη στεγάζονταν από μία σταυροειδή οροφή με τρούλο . Στις γωνίες υπήρχαν 4 τρούλοι μικρότερης διαμέτρου.
Στα περίγυρα είχαν καλλιεργηθεί λεύκες καναδικές .

Εσωτερικό

Ο ναός είχε εμβαδό ~1000 τ.μ.και χωρητικότητα 1.500 ατόμων. Ήταν διακοσμημένος με τοιχογραφίες, σύμφωνα με σκίτσα των αδελφών Βασνετσόφ, και διέθετε τρία εικονοστάσια : το κεντρικό αφιερωμένο στον Άγιο Αλέξανδρο Νιέφσκι και τα πλευρικά αφιερωμένα στον Άγιο Παντελεήμονα και τον Άγιο Πέτρο.
Όνουρις

Θεός του πολέμου

Ως θεός του πολέμου ήταν προστάτης του αρχαίου Αιγυπτιακού στρατού, και προσωποποίηση των βασιλικών πολεμιστών. Όντως, στις γιορτές στις οποίες τον τιμούσαν, οργανώνονταν ψεύτικες μάχες. Κατά τη Ρωμαϊκή εποχή ο Αυτοκράτορας Τιβέριος αναπαριστάται στους τοίχους Αιγυπτιακών ναών φορώντας το χαρακτηριστικό στέμμα με τα τέσσερα φτερά του Όνουρι.      
Η Έλληνες εξίσωναν τον Όνουρι με το δικό τους θεό του πολέμου Άρη. Όταν οι Ολύμπιοι θεοί ξέφυγαν από τον Τυφών και πήρανε μορφή ζώων στην Αίγυπτο, ο Άρης λέγεται ότι πήρε τη μορφή ψαριού ως Λεπίδοτος ή Όνουρις.

Αυτός που σηκώνει τον ουρανό

Το όνομα του Όνουρι μπορεί επίσης να σημαίνει Αυτός που σηκώνει τον Ουρανό  και, λόγω που έχουν το ίδιο στέμμα με τα φτερά, ο Όνουρις αργότερα ταυτίστηκε με τον Σου, γινόμενος έτσι Ανχούρ-Σου. Όταν ταυτίζεται με τον Σου είναι γιος του Ρα και αδελφός της Μπαστέτ.

Στη σύγχρονη κουλτούρα

Ο Ανχούρ είναι χαρακτήρας στο online παιχνίδι SMITE. Είναι κυνηγός και έχει τον τίτλο Σφαγέας των Εχθρών και απεικονίζεται στην (ανθρωπομορφική) μορφή λιονταριού με το γένι, μανδύα, και στέμμα με τέσσερα φτερά.   
Ο Ανχούρ είναι επίσης ένας θεός του χάους στο ηλεκτρονικό παιχνίδι NetHack/Slash'EM.
Α1 Κατηγορία υδατοσφαίρισης γυναικών 2005-06

Το πρωτάθλημα Ελλάδας πόλο γυναικών για την περίοδο 2005–06 ήταν το 19ο στην ιστορία του θεσμού. Ξεκίνησε στις 17 Δεκεμβρίου 2005 με δύο αγώνες της πρώτης αγωνιστικής, και ολοκληρώθηκε στις 14 Μαΐου 2006. Διεξήχθη με τη συμμετοχή οκτώ ομάδων σε δύο φάσεις, την κανονική περίοδο και την τελική φάση, όπου οι τέσσερεις πρώτες αγωνίστηκαν σε δύο επιπλέον γύρους σε ουδέτερη έδρα. Πρωταθλήτρια αναδείχθηκε εύκολα η αήττητη Βουλιαγμένη με 18 νίκες και δύο ισοπαλίες σε είκοσι συνολικά αγώνες.
Πρώτος Συμμαχικός Πόλεμος

Ο Πρώτος Συμμαχικός Πόλεμος ήταν πολεμική σύγκρουση, η οποία διήρκεσε από το 357 ως 355 π.Χ., με αντιπάλους την Αθήνα και τις πόλεις της Χίου, της Κω και της Ρόδου, που αποστάτησαν από τη Δεύτερη Αθηναϊκή Συμμαχία.

Αίτια

Οι Χίοι, οι Κώοι και οι Ρόδιοι ήταν οργισμένοι από την ολοένα πιο αυταρχική συμπεριφορά των Αθηναίων. Το 357 π.Χ., επαναστάτησαν ύστερα από υποκίνηση του σατράπη της Καρίας, Μαυσώλου, ενώ είχαν και την υποστήριξη της ανεξάρτητης πόλης του Βυζαντίου.

Ο πόλεμος

Αρχηγοί των αθηναϊκών δυνάμεων ορίστηκαν οι στρατηγοί Χάρης και Χαβρίας. Η πολιορκία της Χίου το 356 τερματίστηκε με ήττα των Αθηναίων και θάνατο του Χαβρία. Έτσι, ο Χάρης απέκτησε πλήρη έλεγχο του στρατού και απέπλευσε προς τον Ελλήσποντο, με σκοπό την επίθεση κατά του Βυζαντίου. Εν τω μεταξύ, οι στρατηγοί Τιμόθεος, Ιφικράτης και ο γιος του Μενεσθέας, στάλθηκαν να τον βοηθήσουν. Στην πορεία, επανέφεραν κάποιες άλλες επαναστατημένες πόλεις στην συμμαχία και τελικά ενώθηκαν με τις δυνάμεις του Χάρη κοντά στη Χίο. Ο Χάρης οδήγησε τον αθηναϊκό στόλο στη ναυμαχία των Εμπάτων. Ωστόσο, λόγω θαλασσοταραχής, οι νέοι στρατηγοί αρνήθηκαν να εμπλακούν. Ο Χάρης τους κατηγόρησε ως προδότες και επιτέθηκε μόνος του, χάνοντας τη μάχη με πολλές απώλειες. Αργότερα, (355 π.Χ.), ο Τιμόθεος, ο Μενεσθέας και ο Ιφικράτης θα δικάζονταν με την κατηγορία της προδοσίας, αλλά μονάχα στον πρώτο θα επιβαλλόταν χρηματική ποινή. Εκείνος, αδυνατώντας να πληρώσει, κατέφυγε στη Χαλκίδα. Το 356 π.Χ., οι επαναστατημένες πόλεις λεηλάτησαν τη Λήμνο και την Ίμβρο, πόλεις πιστές στη συμμαχία.

Παρέμβαση της Περσίας και λήξη

Ο Χάρης χρειαζόταν οικονομική ενίσχυση για τη συνέχιση του πολέμου, αλλά δεν τη ζήτησε από την Αθήνα. Εν μέρει λόγω της πιέσεως που δεχόταν από τους μισθοφόρους του, ανέλαβε την ηγεσία του στρατού του σατράπη της Φρυγίας, Αρτάβαζου, ο οποίος είχε εξεγερθεί κατά του Αρταξέρξη Γ΄. Ανακλήθηκε όμως από τους Αθηναίους, ύστερα από έντονες αντιδράσεις του Μεγάλου Βασιλιά. Το 356, οι Πέρσες ζήτησαν από την Αθήνα να απομακρυνθεί από τη Μικρά Ασία, απειλώντας με πόλεμο. Τον επόμενο χρόνο, οι Αθηναίοι, μην επιθυμώντας επιπλέον συγκρούσεις, συνθηκολόγησαν αποδεχόμενοι την αποχώρηση των επαναστατημένων πόλεων.
Φρειδερίκος Γουλιέλμος Δ΄ της Πρωσίας

Οικογένεια

Νυμφεύτηκε την Ελισάβετ-Λουδοβίκα Βίττελσμπαχ, κόρη του Μαξιμιλιανού Α' βασιλιά της Βαυαρίας, που από καθολική έγινε λουθηρανή. Δεν είχαν απογόνους, έτσι τον διαδέχθηκε ο νεότερος αδελφός του Γουλιέλμος Α', που από βασιλιάς της Πρωσίας έγινε το 1871 αυτοκράτορας της Γερμανίας.
Λήμνος ΙΙΙ (φρεγάτα)

Θυρεός

Ο θυρεός της φρεγάτας είναι αντίγραφο του θυρεού που είχε το ομώνυμο θωρηκτό "Λήμνος". Εικονίζει τη λύρα του αρχαίου ποιητή και κιθαρωδού Αρίωνα και δελφίνια πάνω σε κύματα, αφού σύμφωνα με το μύθο ο Αρίων με το παίξιμο της λύρας προσέλκυσε τα δελφίνια κοντά στο πλοίο που ταξίδευε και όταν πειρατές τον έριξαν στο νερό, τον έσωσε ένα δελφίνι.
Λουδοβίκος Α΄ του Ανζού

Βιογραφικά στοιχεία

Ήταν παρών στην μάχη του Πουατιέ το 1356 στο τάγμα που ήταν υπό τις διαταγές του μεγάλου του αδελφού Καρόλου του δελφίνου.
Ηττήθηκαν συντριπτικά και όλη η ομάδα κατόρθωσε να δραπετεύσει στα μέσα της σύγκρουσης. Μετά την ταπείνωση τους, το μόνο θετικό είναι ότι κατάφερε να αποφύγει την αιχμαλωσία, κάτι που ο πατέρας του και ο μικρός αδελφός του, Φίλιππος Β΄ της Βουργουνδίας, δεν κατάφεραν να κάνουν και συνελήφθησαν από τον Εδουάρδο, τον μαύρο πρίγκηπα. Η εξαγορά της ελευθερίας του και οι ειρηνικές συνθήκες με την Αγγλία κατοχυρώθηκαν στην Συνθήκη του Μπρετινύ το 1360. Ανάμεσα στις υπόλοιπες προτάσεις της συνθήκης ήταν και η αποστολή 40 ευγενών ως αντικαταστάτες στην ομηρεία του πατέρα του, βασιλιά Ιωάννη Β΄. Ανάμεσα στα πρόσωπα αυτά ήταν και ο ίδιος.
Η Γαλλία βρισκόταν σε τραγική οικονομική κατάσταση και δεν μπορούσε να κάνει διαφορετικά. Έμεινε στην εξορία περίπου έξι μήνες. Προσπάθησε να διαπραγματευτεί την ελευθερία του με τον Άγγλο βασιλιά Εδουάρδο Γ΄ και, όταν είδε ότι απέτυχε, αποφάσισε να δραπετεύσει. Στην επιστροφή του στην Γαλλία, βρήκε τον πατέρα του δυσαρεστημένο στην απόφαση του αυτή και ο ίδιος ο πατέρας του  αποφάσισε, για να αποκαταστήσει την τιμή του, να επανέλθει οικειοθελώς στην εξορία.
Ήταν Αντιβασιλιάς του μικρού του ανιψιού, βασιλιά Καρόλου ΣΤ΄ (1380 - 1382). Είχε υποδειχτεί σαν διάδοχος στον θρόνο της Νάπολης από την ίδια την βασίλισσα Ιωάννα Α΄ της Νάπολης. Η Ιωάννα είχε κάνει την συγκεκριμένη επιλογή γιατί ήταν άτεκνη και δεν ήθελε να αφήσει την διαδοχή σε άλλους στενούς συγγενείς τους, τους οποίους θεωρούσε αντιπάλους. Αλλά η ανατροπή της Ιωάννας και ο φόνος της από τον ξάδελφο της, Κάρολο Γ΄ της Νάπολης, ματαίωσαν τα σχέδια σχετικά με την διαδοχή της Ιωάννας στον θρόνο της Νάπολης.
Κύκλος του οξυγόνου

Ο κύκλος του οξυγόνου είναι ο βιογεωχημικός κύκλος του οξυγόνου μέσα στις τέσσερις βασικές του δεξαμενές: η ατμόσφαιρα (αέρας), η συνολική περιεκτικότητα βιολογικής ύλης εντός της βιόσφαιρας (το συνολικό άθροισμα όλων των οικοσυστημάτων), η υδρόσφαιρα (η συνδυασμένη μάζα του νερού που βρέθηκε, κάτω και πάνω από την επιφάνεια του πλανήτη Γη), και η λιθόσφαιρα/γήινη φλούδα. Ο κύριος παράγοντας που οδηγεί τον κύκλο του οξυγόνου είναι η φωτοσύνθεση, η οποία είναι υπεύθυνη για τη σύγχρονη ατμόσφαιρα της Γης και τη ζωή στη Γη στην παρούσα της μορφή (δείτε το Μεγάλο Γεγονός Οξυγόνωσης).
Ιουστινιάνειος Κώδικας

Οι λόγοι δημιουργίας

Εμπνευστής του έργου αυτού ήταν ο στενός συνεργάτης του Ιουστινιανού, Τριβωνιανός, ο οποίος και ανέλαβε τη σύνθεση αυτού του τολμηρού εγχειρήματος. Τον Απρίλιο του 529 ολοκληρώθηκε αυτή η προσπάθεια, η οποία κατέληξε στον Κώδικα του Ιουστινιανού ή Codex Iustinianus. Χωριζόταν σε δέκα βιβλία και αποτέλεσε πλέον τον αυθεντικό Κώδικα Νόμων της Αυτοκρατορίας.
Το έργο αυτό αποτέλεσε ουσιαστικά μια συστηματικοποίηση του υλικού παλαιότερων κωδίκων και νόμων, προσπαθώντας να αφαιρέσει τις αντιφάσεις που είχαν, χωρίς όμως τελικά να τις εξαλείψει πλήρως. Μετά από τρία χρόνια ο νέος Κώδικας δημοσιεύθηκε και ονομάστηκε Digestum ή Πανδέκτης και χρησιμοποιήθηκε αμέσως από τους νομικούς της αυτοκρατορίας. Το 534 έγινε νέα έκδοση, που της αποδόθηκε η ονομασία Νεαραί (Novellae) και αποτέλεσε συμπλήρωμα της αρχικής προσπάθειας. Αυτό συνέβη λόγω των νομικών μεταρρυθμίσεων του Ιουστινιανού. Οι περισσότεροι από τους νέους νόμους του Ιουστινιανού (σε αντίθεση με τον Κώδικα, τον Πανδέκτη και τις Εισηγήσεις, που ήταν γραμμένοι στα Λατινικά) γράφτηκαν στα Ελληνικά.

Η σπουδαιότητα του κώδικα

Η σπουδαιότητα του έργου, πέραν της μεγάλης απλοποίησης των νόμων του ρωμαϊκού δικαίου, έγκειται στο ότι ουσιαστικά αποτέλεσε μια εναρμόνιση των θεσμών Πολιτείας και Εκκλησίας. Μέσα στο έργο αυτό φαίνεται ξεκάθαρα η επιρροή της πολιτικής θεολογίας της Εκκλησίας, αφού ουσιαστικά αποτέλεσε την καταστατική βάση της πολιτικής θεωρίας του Βυζαντίου, όπως αυτές κυρίως αποδόθηκαν στα διατάγματα της ΣΤ΄ Νεαράς. Στα κείμενα καθίσταται εμφανές πως η ορθή και προσήκουα άσκηση της πολιτικής εξουσίας προϋποθέτει τον κοινό σεβασμό του θείου νόμου. Επίσης στις ίδιες διατάξεις εμφανίζονται πλήθος νόμων που εφαρμόζονταν στη ζωή της Εκκλησίας να εντάσσονται στους νόμους του κράτους, με ιδιαίτερη βάση στους κανόνες των Οικουμενικών συνόδων, οι οποίοι θα εφαρμόζονταν ως «τάξιν νόμων». Η καταστατική αυτή βάση σύγκλισης των δύο θεσμών, απέρεε από την ένταξη του Χριστιανισμού στις θεμελιακές δομές της νέας ρωμαϊκής κοσμοθεώρησης και ο Ιουστινιανός κώδικας θα παρέμενε το κέντρο αυτής της σύγκλισης, σε όλη την βυζαντινή εποχή.
Σε πολιτειακό επίπεδο ο κώδικας αναδεικνύει τη θέση του αυτοκράτορα ως απόλυτου μονάρχη με απεριόριστη νομοθετική, εκτελεστική και δικαστική εξουσία.
Ώρα στην Αλαμπάμα

Η αμερικάνικη πολιτεία Αλαμπάμα χρησιμοποιεί την Κεντρική Ζώνη Ώρας (UTC-6, θερινή -5), και χρησιμοποιεί την θερινή ώρα. 
Ανεπίσημα, η πόλη Φένιξ Σίτι στην Κομητεία Ράσελ και η περιοχή γύρω από την πόλη, η Λάνετ στην κομητεία Τσάμπερς και κάποιες πόλεις στην Κομητεία Λι χρησιμοποιούν την Ανατολική Ζώνη Ώρας (UTC-5, θερινή -4).
Καρκίνος του λάρυγγα

Συμπτώματα

Υπόνοιες για την ύπαρξη καρκίνου του λάρυγγα θα πρέπει να εγερθούν όταν ο ασθενής παρουσιάσει κάποια χαρακτηριστικά σημεία όπως δυσκαταποσία, βράγχος φωνής, οίδημα στην τραχηλική περιοχή ή και διόγκωση των επιχώριων λεμφαδένων, πόνος ή και δυσκολία κατά την αναπνοή, δύσοσμη απόπνοια, πληκτροδακτυλία, κόπωση ή ανεξήγητη απώλεια βάρους (τα δύο τελευταία όχι ειδικά για τη συγκεκριμένη νόσο).

Τρόπος διάγνωσης

Η διάγνωση του λαρυγγικού καρκίνου επιβεβαιώνεται με ενδοσκόπηση (λαρυγγοσκόπηση) με τη χρήση ειδικού οργάνου (λαρυγγοσκόπιο) και αφού έχει προηγηθεί ήπια αναισθητοποίηση της περιοχής. Επιπρόσθετα και με σκοπό την εξακρίβωση της επέκτασης της νόσου, γίνεται αξονική ή και μαγνητική τομογραφία, όπως και υπερηχοτομογραφία.

Ιστολογική εξέταση

Τα ιδιαίτερα χαρακτηριστικά της νόσου τεκμηριώνονται με τά τη λήψη ιστοτεμαχίου από τη βλάβη (βιοψία) και την ιστολογική εξέταση.

Θεραπεία

Μετά τον επιμέρους έλεγχο για τη μη ύπαρξη μεταστάσεων (κάτι σπάνιο στα αρχικά στάδια της ασθένειας) εφαρμόζεται χειρουργική επέμβαση και σε ορισμένες περιπτώσεις προληπτική  ακτινοβόληση της περιοχής του τραχήλου.
Γεώργιος Μεταλληνός

Βιογραφία

Γεννήθηκε στην Κέρκυρα το 1940 όπου και ολοκλήρωσε τη φοίτηση του στις εγκύκλιες σπουδές (1958). Από το 1964 έως το 1967 σπούδασε κλασική φιλολογία στο Εθνικό και Καποδιστριακό Πανεπιστήμιο Αθηνών από όπου έλαβε τα πτυχία θεολογίας και Φιλολογίας. Με την εκπλήρωση της στρατιωτικής του θητείας, διορίστηκε επιστημονικός βοηθός στην έδρα Πατρολογίας και το 1969 μετέβη για μεταπτυχιακές σπουδές στην τότε Δυτική Γερμανία (στα πανεπιστήμια Βόννης και Κολωνίας), όπου και διέμεινε μέχρι το 1975. Ενδιάμεσα πραγματοποίησε σπουδές και αρχειακές έρευνες στην Αγγλία. Το 1971 εισήλθε στις τάξεις του κλήρου στη Γερμανία και έγινε διδάκτωρ Θεολογίας (Αθήνα) και Φιλοσοφίας – Ιστορίας (Κολωνία).
Από το 1984 ήταν καθηγητής στη Θεολογική Σχολή του Πανεπιστημίου Αθηνών διδάσκοντας «Ιστορία του Πνευματικού Βίου κατά την μεταβυζαντινή περίοδο», «Ιστορία και Θεολογία της Λατρείας» και «Βυζαντινή Ιστορία». Διετέλεσε Κοσμήτορας της Θεολογικής Σχολής από το 2004 έως το 2007, οπότε και αφυπηρέτησε, όντας πλέον Ομότιμος Καθηγητής της Σχολής.
Την ποιμαντική του δραστηριότητα αναπτύσσει στον πανεπιστημιακό Ναό του Αγίου Αντίπα στο χώρο της Οδοντιατρικής Σχολής. Το 2015 βραβεύτηκε με το Μακεδονικό Βραβείο για το συνολικό του έργο.
209 Διδώ

Φυσικά χαρακτηριστικά

Η μέση διάμετρος της Διδούς υπολογίσθηκε σε 160 χλμ. Ο φασματικός της τύπος είναι C (ανθρακούχος), ενώ το άλβεδό της είναι 0,035. Η Διδώ περιστρέφεται γύρω από τον εαυτό της μία φορά κάθε 6 ή 8 ώρες.
Α΄ Εθνική ποδοσφαίρου ανδρών 1991-1992

Το ελληνικό ποδοσφαιρικό πρωτάθλημα της περιόδου 1991–92 ήταν το 33ο που διεξήχθη σε μορφή εθνικής κατηγορίας και το 13ο από καταβολής του επαγγελματικού ποδοσφαίρου. Το κατέκτησε η ΑΕΚ για 9η φορά στην ιστορία της, τερματίζοντας 3 βαθμούς μπροστά από τον δεύτερο Ολυμπιακό Πειραιώς. Στα αξιοσημείωτα του πρωταθλήματος ήταν ο υποβιβασμός του Πανιωνίου για πρώτη φορά στην ιστορία του μετά από 33 συνεχείς παρουσίες στην Α΄ Εθνική.